Pertubuhan Peladang agih bantuan hasil pertanian
LUNDU: Pertubuhan Peladang Kawasan Sri Gading Lundu
mengagihkan hasil pertanian kepada para barisan hadapan di kawasan Lundu yang
bertugas dalam usaha memerangi penularan wabak COVID-19, semalam.  Pengagihan disempurnakan melalui Pusat Khidmat Tanjong
Datu kepada barisan hadapan dari pelbagai jabatan dan agensi berkaitan yang
bertugas dalam tempoh Perintah Kawalan Pergerakan (PKP).  Hasil tani yang diagihkan termasuk buah-buahan segar
tempatan seperti tembikai dan kelapa sebagai bekalan makanan mereka yang
bertugas.  Terdapat 12 jabatan dan agensi yang menerima sumbangan hasil
tani adalah Hospital Daerah lundu, Klinik Kesihatan Sematan, Klinik Kesihatan
Sampadi, Klinik Kesihatan Stoh dan Balai Polis Lundu.  Turut menerima adalah Bomba Lundu, Pasukan Gerakan Am
(PGA) Telok Melano, Angkatan Tentera Malaysia (ATM) Telok Melano, Majlis Daerah
Lundu, Pejabat Daerah Lundu, Pejabat Daerah Kecil Sematan dan Jabatan Pertanian
Daerah Lundu.  Sumbangan telah disampaikan oleh Ketua Pergerakan Wanita
Parti Pesaka Bumiputera Bersatu (PBB) Tanjong Datu Fatimah Abdullah yang
mewakili Ahli Dewan Undangan Negeri (ADUN) Tanjong Datu Datuk Amar Jamilah Anu. Dalam perkembangan berkaitan, sebanyak 4,503 ketua isi
rumah dan 67 buah kampung termasuk kuarters Kerajaan
dan Perumahan di Tanjong Datu telah menerima sumbangan bekalan makanan dalam
tempoh PKP bermula 30 Mac lalu. Sumbangan adalah daripada Kerajaan Negeri, Kerajaan
Persekutuan dan juga dari Ahli Parlimen Santubong merangkap Menteri
Keusahawanan dan Koperasi Dato Sri Wan Junaidi Tuanku Jaafar.  Sementara itu, Jamilah turut telah memberikan sumbangan
peribadi bermula 26 hingga 29 Mac lalu iaitu sebanyak 273 sumbangan kepada Ketua
Isi Rumah.  Penghantaran telah di hantar secara berperingkat ke tiga
zon di Tanjong Datu iaitu Sampadi, Lundu dan Sematan. 
See author's posts
